**Informatīvais ziņojums**

**Par elektronisko dokumentu apriti ministrijās un**

**to padotībā esošajās iestādēs**

1. **Esošā situācija elektronisko dokumentu aprites jomā**

Vides aizsardzības un reģionālās attīstības ministrija (turpmāk – VARAM), pildot uzdevumus, kas izriet no Ministru kabineta 2011. gada 29. marta noteikumos Nr.233 “Vides aizsardzības un reģionālās attīstības ministrijas nolikums” paredzētās VARAM kompetences jomas, kas saistīta ar informācijas sabiedrību, elektronisko pārvaldi (turpmāk – e-pārvalde) un valsts informācijas un komunikācijas tehnoloģiju (turpmāk – IKT) pārvaldību, lai pārraudzītu informācijas sabiedrības, e - pārvaldes un valsts IKT pārvaldības politikas īstenošanu un nodrošinātu minētajam mērķim nepieciešamo valsts institūciju darbības koordināciju, ir sagatavojusi informatīvo ziņojumu “Par elektronisko dokumentu apriti ministrijās un to padotībā esošajās iestādēs” (turpmāk – ziņojums).

Valsts pārvaldes iekārtas likuma 54. panta sestajā daļā noteikts, ka iestādes sadarbojoties nepieciešamo informāciju sniedz elektroniskā veidā. Elektronisko dokumentu aprites ieviešana atbilst Valsts pārvaldes iekārtas likumā 10. pantā definētajiem principiem, kas paredz, ka valsts pārvaldi organizē pēc iespējas efektīvi, kā arī nosaka taisnīgu procedūru īstenošanu saprātīgā laikā un citus noteikumus, kuru mērķis ir panākt, lai valsts pārvalde ievērotu privātpersonas tiesības un tiesiskās intereses, vienkāršot un uzlabot procedūras privātpersonas labā, organizēt valsts pārvaldi pēc iespējas ērti un pieejami privātpersonai.

No Ministru kabineta 2011. gada 20. decembra sēdes protokollēmuma “Informatīvais ziņojums “Par priekšlikumiem elektroniskā paraksta plašākas lietošanas nodrošināšanai” (protokols Nr.75; 41.§) 5.1.3.apakšpunkta izriet uzdevums valsts un pašvaldību institūcijām savstarpējo dokumentu apriti, kas tiek parakstīti papīra formā, veikt elektroniski.

Lai noskaidrotu aktuālo informāciju par elektronisko dokumentu apriti ministrijās un to padotībā esošajās iestādēs 2017. gada pirmajā pusgadā, VARAM veica aptauju, pieprasot datus par esošo situāciju, plānotajām aktivitātēm, elektronisko dokumentu procentuālo īpatsvaru un pilnīgas pārejas uz elektronisko dokumentu aprites sistēmu ieviešanas laika grafiku. Ziņojumā atspoguļotas galvenās problēmas, kas saistītas ar elektronisko dokumentu pilnvērtīgas un efektīvas izmantošanas nodrošināšanu, kā arī izvirzīti priekšlikumi aktualizēto problēmu risinājumam. Aptaujas rezultātā iegūtie dati vērtēti tostarp izmaiņu kontekstā ar Latvijas valsts iestāžu elektronisko indeksu (turpmāk - e-indekss) un e-pārvaldes attīstības pārskatu.[[1]](#footnote-3)

VARAM 2017. gadā veiktās aptaujas mērķis bija noskaidrot aktuālos datus par elektronisko dokumentu īpatsvaru ministrijās un to padotības iestādēs šādā tvērumā:

1. elektronisko dokumentu aprite valsts pārvaldes iestādēs (iekšējā sarakste), dokumentu pārvaldības elektroniskās sistēmas;
2. elektronisko dokumentu aprite starp valsts pārvaldes iestādēm, kā arī citām publiskām personām un to iestādēm, tiesām, tiesu sistēmai piederīgajām personām;
3. elektronisko dokumentu aprite starp valsts pārvaldes iestādēm un privātpersonām.

Izskatot ministriju iesniegtos datus, secināms, ka vairākās iestādēs elektronisko dokumentu īpatsvars sasniedz līdz pat 98 %, bet dažās iestādēs šis līmenis nepārsniedz 5 % robežu. Kopumā attiecībā par droša elektroniskā paraksta (turpmāk – e-paraksts) izmantošanu 2017. gada pirmajos četros mēnešos ir vērojama pozitīva tendence - izmantoto e-parakstu skaits turpina pakāpeniski pieaugt visās ministrijās.[[2]](#footnote-4) VARAM ieņem pirmo vietu starp ministrijām e-paraksta izmantošanā. 2016. gadā VARAM izmantoja 7031 e-parakstus, kas apliecina stabilo līdera pozīciju. Otro vietu e-parakstu izmantošanā 2016. gadā ieņem Izglītības un zinātnes ministrija, izmantojot 6845 e-parakstus. Trešo vietu - Finanšu ministrija ar 4571 e-parakstiem. Kopš 2014. gada visās ministrijās kopā dokumentu parakstīšanai izmantoti 127 339 e-paraksti. Savukārt VARAM - 25 588 e-paraksti.

* 1. **Elektronisko dokumentu aprite valsts pārvaldes iestādēs (iekšējā sarakste), dokumentu pārvaldības elektroniskās sistēmas**

Visas aptaujātās ministrijas norāda, ka iestādēs ir ieviestas elektroniskās dokumentu pārvaldības sistēmas, līdz ar to nodrošinot iekšējo saraksti elektroniskā veidā. Ministrijas pastāvīgi pievērš uzmanību administratīvā sloga mazināšanai, analizējot informācijas aprites procesus un aktualizējot nepieciešamās izmaiņas likumdošanā ar mērķi paplašināt elektroniskās informācijas plūsmas izmantojamību un pieejamību, kā arī e - pakalpojumu klāsta paplašināšanu. Mērķis ir optimizēt iekšējās procedūras dokumentu aprites jomā, izmantojot dokumentu vadības sistēmas automatizācijas iespējas, racionāli izmantojot cilvēkresursus. Rezultātā iekšējie dokumenti tiek radīti un veidoti elektroniskā formā (rīkojumi pamatdarbības jautājumos, rīkojumi par komandējumiem, komandējuma pārskati, savstarpējā iekšējā sarakste struktūrvienību līmenī u.c.). Personālvadības rīkojumi par atvaļinājumu piešķiršanu tiek radīti elektroniskā vidē (turpmāk – e-vide) un to turpmāka aprite un informēšana iestādes ietvaros tiek nodrošināta elektroniskā veidā, t.i., elektronisko pastu (turpmāk - e-pastu) veidā un/vai dokumentu vadību sistēmas ietvaros – lieki neradot papīra dokumentus. Ir ieviesta tāda dokumentu aprites funkcionalitāte, ka elektroniskā veidā saņemta informācija vairs netiek pārvērsta papīra veidā un visas dienesta atzīmes, rezolūcijas, uzdevumu izpildes kontrole u.c. tiek veidotas tikai lietvedības sistēmas ietvaros, tādejādi būtiski samazinot papīra dokumentu apriti. Ministrijas un to padotībā esošās iestādes iekšējai sarakstei ikdienā izmanto e-pastu, DIV[[3]](#footnote-5) vidi, ESVIS[[4]](#footnote-6), ARKA[[5]](#footnote-7), kā arī citas dokumentu pārvaldības elektroniskās sistēmas.

Izpildot Ministru kabineta 2016. gada 29. novembra protokollēmuma Nr. 65. 25. § “Informatīvais ziņojums “Par valsts pārvaldes iestāžu gatavību oficiālās elektroniskās adreses ieviešanai” (turpmāk – Informatīvais ziņojums) 5. punktā noteikto uzdevumu apkopot informāciju par valsts iestāžu (tai skaitā pašvaldību) izvēlētajiem risinājumiem ziņojumu piegādei uz oficiālo elektronisko adresi (turpmāk – E-adresi), kā arī par valsts iestādes noteikto atbildīgo darbinieku (koordinatoru), lai nodrošinātu E-adreses ieviešanu, 2016. gada decembrī un 2017. gada janvārī un februārī VARAM izsūtīja vēstules valsts iestādēm, lūdzot nominēt koordinatoru saziņai par E-adreses ieviešanu, un norādītajiem koordinatoriem tika izteikts lūgums aizpildīt tiešsaistes aptauju par E-adreses ieviešanas progresu, izmantojot Elektroniskās pārvaldes monitoringu aptaujas rīku ARKA, kas ir datu savākšanas sistēma valsts informācijas sistēmu arhitektūras izstrādei (turpmāk – ARKA sistēma).

|  |
| --- |
|  |

Zemāk norādītajā tabulā atspoguļoti minētās aptaujas rezultātā iegūtie dati.

**1.tabula Pārskats par dokumentu pārvaldības elektroniskajām sistēmām[[6]](#footnote-8)**

|  |  |  |  |  |
| --- | --- | --- | --- | --- |
| **Nr.****p.k.** | **Iestāde** | **Sarakstes sūtīšana** | **Lietvedības sistēma** | **DIV pieslēguma statuss** |
| 1 | Aizsardzības ministrija | DIV | Lietvedības sistēma (*nav norādīta*) | Uzsākta ieviešana |
| 2 | Ārlietu ministrija | DIV | Vienotā ārlietu dienesta dokumentu vadības sistēma | Pieslēgts |
| 3 | Tieslietu ministrija | DIV | EDPS | Pieslēgts |
| 4 | Veselības ministrija | DIV | IMPULSS | Pieslēgts |
| 5 | Izglītības un zinātnes ministrija | DIV | Namejs | Uzsākta ieviešana |
| 6 | Labklājības ministrija | DIV | LOTUS NOTES | Pieslēgts |
| 7 | Kultūras ministrija | DIV | DocLogix | Uzsākta ieviešana |
| 8 | Satiksmes ministrija | DIV | DocLogix | Pieslēgts |
| 9 | Ekonomikas ministrija | DIV | ALS | Pieslēgts |
| 10 | Iekšlietu ministrija | DIV | Informācijas sistēma "Lietvedība" | Pieslēgts |
| 11 | Vides aizsardzības un reģionālās attīstības ministrija | DIV | Namejs | Pieslēgts |
| 12 | Zemkopības ministrija | DIV | Namejs  | Pieslēgts |
| 13 | Finanšu ministrija | DIV | ALS (Datorika) | Pieslēgts |

Ar Ministru kabineta 2015.gada 3.novembra sēdes protokollēmumu „Informatīvais ziņojums “Par Publiskās pārvaldes dokumentu pārvaldības sistēmu integrācijas vides darbību un visaptverošu ieviešanu valsts pārvaldē””[[7]](#footnote-9) (Nr.57; 61.§; 2.3., 7.punkts) (turpmāk – DIV informatīvais ziņojums) tika noteikts:

* Konceptuāli atbalstīt informatīvajā ziņojumā ietverto priekšlikumu par Publiskās pārvaldes dokumentu pārvaldības sistēmu integrācijas vides lietošanu un visaptverošu ieviešanu elektronisko dokumentu apritē starp tiešās pārvaldes iestādēm.
* Tiešās pārvaldes iestādēm, kuras nav pieslēgtas Publiskās pārvaldes dokumentu pārvaldības sistēmu integrācijas videi, līdz 2017. gada 1. septembrim pieteikties Publiskās pārvaldes dokumentu pārvaldības sistēmu integrācijas vides lietošanai un nodrošināt pieslēgumu minētai videi;
* Tiešās pārvaldes iestādēm, kuras ir īstenojušas pieslēgumu Publiskās pārvaldes dokumentu pārvaldības sistēmu integrācijas videi, ar 2016. gada 1. janvāri nodrošināt minētās vides lietošanu dokumentu apritē starp valsts un pašvaldību iestādēm.

Pieslēgšanās DIV šobrīd ir noteikta kā E-adreses ieviešanas viens no priekšnosacījumiem tiešās pārvaldes iestādēm. Netiek plānots izstrādāt atsevišķu pieslēgumu DIV, izmantojot tīmekļa lietotni, tas tiks izstrādāts E-adreses risinājuma ietvaros. E-adresi ieviešot, tiks nodrošināts, ka valsts iestādes (pašvaldības, tiešās pārvaldes iestādes un neatkarīgās institūcijas), kurām nav dokumentu vadības sistēmas vai nav lietderīgi integrēt savu lietvedības vai biznesa sistēmu ar programmsaskarnēm, lai piekļūtu E-adreses kontam, varēs izmantot drošu attālinātas piekļuves lietotāja saskarni, kas būs pieejama, izmantojot valsts un pašvaldību vienoto klientu apkalpošanas centru (www. pakalpojumucentri.lv) (turpmāk - VPVKAC) funkcionalitāti. Šādā gadījumā valsts iestādei papildus izmaksas neradīsies. Ar risinājumu tiks nodrošināts dokumentu, kas sūtīti izmantojot E-adresi, nepieciešamais minimālais apstrādes atbalsts. VPVKAC risinājumā pieslēgums E-adreses kontam tiks nodrošināts centralizēti un valsts iestādēm nebūs jāveic papildus ieguldījumi. Ņemot vērā iepriekš minēto, DIV informatīvajā ziņojumā aprakstītais C variants šobrīd tiek uzskatīts par vienu no E-adreses piekļuves veidiem, kas noteikts Ministru kabineta noteikumu projekta “Oficiālo elektronisko adrešu informācijas sistēmas noteikumi” (VSS-201) 9.2.apakšpunktā[[8]](#footnote-10).

* 1. **Elektronisko dokumentu aprite starp valsts pārvaldes iestādēm, kā arī citām publiskām personām un to iestādēm, tiesām, tiesu sistēmai piederīgajām personām**

2009. gada 1. jūlijā stājās spēkā likums “Grozījumi Valsts pārvaldes iekārtas likumā”, kas papildina Valsts pārvaldes iekārtas likuma 54. pantu ar sesto daļu, nosakot, ka iestādes sadarbojoties, nepieciešamo informāciju sniedz elektroniskā veidā, ja ārējā normatīvajā aktā nav noteikts citādi un informācijas sniegšana nav pretrunā normatīvajos aktos noteiktajiem informācijas sniegšanas noteikumiem. Informācijas apmaiņas veidi un kārtība, tās sniegšanas termiņi, informācijas patiesuma nodrošināšana un apliecināšana reglamentēta Ministru kabineta 2010. gada 13. aprīļa noteikumos Nr.357 “Kārtība, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu”. Savukārt elektronisko dokumentu aprites kārtība noteikta Ministru kabineta 2005. gada 28. jūnija noteikumos Nr.473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”.

Elektronisko dokumentu aprites pielietojuma efektivitāti pamato ekonomiski apsvērumi. Valsts kontroles izstrādātajā revīzijas ziņojumā “Vai arhīvā tiek nodrošināta elektronisko dokumentu glabāšana”[[9]](#footnote-11), secināts, ka, palielinot elektronisko dokumentu apriti starp iestādēm un samazinot papīra dokumentu skaitu pat par vienu procentu, valsts katru gadu ieekonomētu līdz 113 tūkstošiem eiro. Saskaņā ar Latvijas Nacionālā arhīva aplēsēm, ņemot vērā 10 gadu periodu un izmantotos datu masīvus, vidējās elektronisko dokumentu glabāšanas izmaksas arhīvā 100 lapu biezai lietai ir 10 reizes lētāka nekā papīra dokumentu lietai (papīra dokumentiem 0,3 eiro/gadā, bet elektroniskajiem dokumentiem, .pdf, .tif, .xml un .docx, no 0,02 līdz 0,11 eiro/gadā)[[10]](#footnote-12).

Vairākas iestādes ir norādījušas, ka pēc iespējas izmanto e-parakstu, jo tas nodrošina ātrāku dokumentu apriti. Starp ministrijām un to padotības iestādēm tiek optimizēta dokumenta aprite, nosūtot dokumentus elektroniskā veidā bez droša elektroniska paraksta (ar iesaistītām iestādēm tika noslēgta Elektronisko dokumentu likumā paredzētā vienošanās par šādu dokumentu apriti). Savukārt Valsts zemes dienests ir noslēdzis līgumu ar pašvaldībām par savstarpēju dokumentu sūtīšanu ar e-parakstu bez laika zīmoga.

Dokumentu nosūtīšanai uz Valsts kanceleju, Ministru kabinetu un ministrijām tiek izmantota Valsts kancelejas dokumentu aprites un uzdevumu kontroles sistēma DAUKS. Dokumentiem par Eiropas Savienības jautājumiem tiek izmantots arī ESVIS[[11]](#footnote-13). Dokumentiem, kas saskaņā ar šiem noteikumiem iesniegti Valsts kancelejā, izmantojot sistēmu ESVIS, ir publiskā ticamība un tiem nav nepieciešams elektroniskais paraksts.

Ministrijas norāda, ka normatīvajos aktos noteiktajā kārtībā savstarpējai saziņai ar valsts institūcijām informatīvos nolūkos tiek izmantota tāda elektroniskā dokumentu aprite, kurā netiek izmantot drošs elektroniskais paraksts (piemēram, dažāda informatīva rakstura sarakste, sanāksmju un darba grupu uzaicinājumi, atbildes u.c.), mazinot ne tikai administratīvo slogu, bet arī finanšu līdzekļus viedkaršu iegādei un droša elektroniskā paraksta lietošanā. Minētais atbilst Ministru kabineta 2010. gada 13. aprīļa noteikumu Nr. 357 “Kārtība, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu” 8.2.apakšpunktā noteiktajam, ja informācija netiek izmantota administratīvā procesa ietvaros, iestādēm ir tiesības neapliecināt informāciju ar drošu elektronisko parakstu.

Ņemot vērā minēto normatīvo aktu prasības un politikas plānošanas dokumentos dotos uzdevumus, VARAM ir aicinājusi ministrijas un to padotības iestādes nodrošināt pēc iespējas pilnīgāku pāreju uz elektronisku (bezpapīra) dokumentu pielietojumu valsts pārvaldes iestādēs.

* 1. **Elektronisko dokumentu aprite starp valsts pārvaldes iestādēm un privātpersonām**

VARAM ir aktualizējusi nepieciešamību nodrošināt elektronisku informācijas un dokumentu apriti starp valsts pārvaldes iestādēm un privātpersonām (fiziskām un juridiskajām personām). Elektronisko dokumentu likuma pārejas noteikumu 1.punkts noteic, ka valsts un pašvaldību iestādēm ir pienākums pieņemt elektroniskos dokumentus no fiziskajām un juridiskajām personām. Elektronisko dokumentu ar juridisko spēku tiesiskais ietvars reglamentēts Dokumentu juridiskā spēka likumā un Elektronisko dokumentu likumā. Līdz ar to publisko un privāto tiesību subjekti (juridiskas un fiziskas personas) savā starpā var izmantot elektroniskos dokumentus, kas parakstīti ar drošu elektronisko parakstu, un to juridiskais spēks ir līdzvērtīgs papīra formātā noformētiem dokumentiem.

Paziņošanas likuma 9. panta otrā daļa paredz, ka dokumentu paziņo ar elektroniskā pasta starpniecību, izmantojot drošu elektronisko parakstu. Šādai dokumenta paziņošanai piemērojamas elektronisko dokumentu apriti regulējošās tiesību normas. Dokumentu var paziņot ar elektroniskā pasta starpniecību, neizmantojot drošu elektronisko parakstu, ja adresāts rakstveidā izteicis vēlmi saņemt dokumentu attiecīgajā veidā vai šāda iespēja paredzēta normatīvajā aktā. Dokumentu paziņo uz personas norādīto elektroniskā pasta adresi. Aptaujātās iestādes ir norādījušas, ka iepriekš minētā norma tiek pielietota praksē, proti, ja iesniedzējs iestādei adresētajā dokumentā ir norādījis savu elektronisko adresi, tad dokuments tiek nosūtīts viņam uz elektronisko adresi, parakstot ar drošu elektronisko parakstu. Ekonomikas ministrija norāda, ka šobrīd vērojama tendence, ka fiziskas personas un komersanti arvien biežāk vēlas saņemt atbildes elektroniski un elektronisko dokumentu īpatsvars pakāpeniski palielinās.

Vienlaikus tās iestādes, kuru darbības specifikas dēļ liela daļa klientu ir fiziskas personas, piemēram (bet ne tikai), Patērētāju tiesību aizsardzības centrs, labklājības nozares iestādes, norāda, ka nodrošinot, lai valsts pārvalde ievēro privātpersonu tiesības un tiesiskās intereses, pilnīga pāreja uz elektronisko dokumentu apriti nebūs iespējama. Daļai iedzīvotāju nav brīvi pieejams dators, internets, trūkst elektroniskā paraksta lietošanas iemaņu un elektroniskie dokumenti nav populāri.

Iestādes norāda, ka izpilda Elektronisko dokumentu likuma pārejas noteikumu 1.punkta prasības un līdz ar to ievēro privātpersonu tiesības un tiesiskās intereses, vienkāršojot procedūras privātpersonu labā. Elektronisko dokumentu sagatavošanas, saskaņošanas, parakstīšanas un nosūtīšanas procesi gan tehnoloģiski, gan organizatoriski regulāri tiek pārskatīti un optimizēti ar mērķi panākt optimāli lētāko, ērtāko, vienkāršāko un ātrāko risinājumu.

Saskaņā ar Oficiālās elektroniskās adreses likuma, kas stāsies spēkā 2018. gada 1. martā, pārejas noteikumu 3.punktu, reģistros reģistrēts tiesību subjekts (komersants) oficiālās elektroniskās adreses kontu aktivizē no 2019. gada 1. janvāra līdz 2019. gada 31. decembrim un tam oficiālās elektroniskās adreses izmantošana ir obligāta no 2020. gada 1. janvāra. Līdz ar to ir noteikts, ka no minētā termiņa ar reģistros reģistrētu tiesību subjektu, ja tam ir aktivizēts oficiālās elektroniskās adreses konts, valsts iestāde elektroniski sazināsies un tam elektronisko dokumentu nosūtīs, izmantojot oficiālo elektronisko adresi.

1. **Identificētās problēmas elektronisko dokumentu aprites jomā**

Ministrijas un padotības iestādes kā būtiskus šķēršļus pilnīgai pārējai uz elektronisko dokumentu apriti norāda specifiskus dokumentu veidus, kuru apriti ar e-parakstu nav iespējams nodrošināt:

- dokumenti, kurus ir jāparaksta uz vietas klātienē (piemēram, pārbaudes akti), diplomātiskā sarakste ar starptautiskām organizācijām, sarakste ar ārvalstīm;

- dažāda ar administratīvo procesu, administratīvo pārkāpumu procesu un kriminālprocesu saistīta dokumentācija (paziņojumi, tiesvedības dokumenti);

- tehniskie projekti, rasējumi, būvprojekti;

- sarakste un dokumenti ar privātpersonām;

- ierobežotas pieejamības informācijas dokumenti[[12]](#footnote-14).

Vienlaikus iestādes norāda arī uz citām, ziņojumā turpmāk uzskaitītām problēmām, kas būtu jārisina elektronisko dokumentu un informācijas elektroniskā veidā pilnvērtīgas aprites nodrošināšanai.

* 1. **Elektronisko dokumentu aprite starp valsts pārvaldes iestādēm**

Lai arī Valsts pārvaldes iekārtas likuma 54. panta grozījumi, ar kuriem noteikts, ka iestādes sadarbojoties nepieciešamo informāciju sniedz elektroniskā veidā, ja ārējā normatīvajā aktā nav noteikts citādi un informācijas sniegšana nav pretrunā normatīvajos aktos noteiktajiem informācijas sniegšanas noteikumiem stājās spēkā 2009. gada 1. jūlijā, ar likuma pārejas noteikumu 20.punktu nosakot piemērošanas periodu, sākot ar 2009. gada 1. decembri, praksē joprojām konstatējams, ka dažas valsts pārvaldes iestādes normu piemēro atšķirīgi (piemēram, informāciju sūta elektroniskā veidā, bet dokumentus – papīra formā).

VARAM ieskatā, no spēkā esošā regulējuma, tulkojot tiesību normas gan sistēmiski[[13]](#footnote-15), gan teleoloģiski[[14]](#footnote-16), nepārprotami izriet, ka informācija Valsts pārvaldes iekārtas likuma izpratnē, analoģiski kā arī Informācijas atklātības likuma izpratnē aptver tostarp arī dokumentus. Secinoši, papīra dokumentu izmantošana saziņā starp valsts pārvaldes iestādēm ir atļauta tikai īpašos normatīvajos aktos noteiktajos izņēmuma gadījumos, kad netiek paredzēta elektroniska dokumenta izstrādāšana un noformēšana.

Lai ieviestu tiesisko skaidrību un nodrošinātu tiesību normu vienveidīgu, mērķim atbilstošu piemērošanu, iestādēm jānodrošina savstarpējā dokumentu apritē nodrošināt pilnīgu pāreju uz elektronisko dokumentu lietošanu, izņemot normatīvajos aktos noteiktos ierobežojumus (privātpersona norādījusi, ka vēlas papīra formu, dokumentiem, kas paredzēti tiesām, zvērinātiem notāriem, Eiropas Savienības struktūrfondu finansēto projektu līgumiem u.tml., saziņā ar valstīm ārpus ES, kur Latvijas e-paraksts nav atzīts, u.c. normatīvajos aktos paredzētos gadījumos).

Analizējot elektronisko dokumentu apriti sistēmā DAUKS, konstatējams, ka DAUKS sistēma tiek izmantota vismaz 2 uzdevumiem: 1) tiesību aktu projektu un saistītās dokumentācijas aprite Ministru kabineta 2009. gada 7. aprīļa noteikumos Nr.300 “Ministru kabineta kārtības rullis’’ paredzēto procesu ietvaros,; 2) dokumentu drošai pārsūtīšanai bez droša elektroniskā paraksta starp ministrijām. Par dokumentu pārvaldību atbildīgo personu darbs ir neefektīvs, jo daļā gadījumu notiek darbību dublēšana – sākotnēji izstrādājot un noformējot dokumentu, iestādes elektroniskajā dokumentu pārvaldības sistēmā, bet vēlāk to pašu dokumentu ievietojot sistēmā DAUKS. Tādejādi secināms, ka ministrijām, izņemot Valsts sekretāru sanāksmes pieteikumus un tiesību aktu projektus, kuru apriti regulē Ministru kabineta 2009. gada 7. aprīļa noteikumi Nr.300 “Ministru kabineta kārtības rullis’’, izvērtējot nepieciešamību un lietderību, elektroniskos dokumentus jāiesniedz Valsts kancelejā izmantojot DIV, kā to paredz DIV informatīvais ziņojums.

Valsts sekretāru sanāksmes pieteikumu funkcionalitātei nav iespējams izmantot DIV, ja vien DIV nepapildina ar jauniem metadatiem vai pat funkcionalitāti. Tas pats norādāms arī par tiesību aktu projektu iesniegšanu Valsts kancelejā. Izvērtējot DAUKS primāro uzdevumu – tiesību aktu projektu aprite – jānorāda, ka process ir neefektīvs un rada administratīvo slogu un tādēļ būtu jāstrādā pie Valsts kancelejas projekta “Vienotā valsts pārvaldes tiesību aktu projektu izstrādes un saskaņošanas portāls” (turpmāk – TAP) ieviešanas.

2016. gada 3. maija (prot. Nr.20 29§) Ministru kabineta rīkojums Nr. 275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai kā Tautsaimniecības stiprināšanas prioritāru rīcības plāna pasākumu izvirzīja - Izveidot vienoto TAP ar šādiem darbības rezultātiem:

1. Uzlabots valdības lēmumu pieņemšanas procesa caurspīdīgums un paplašinātas sabiedrības līdzdalības iespējas.

2. Samazināts slogs tiesību aktu projektu izstrādātājiem un pilnveidots tiesiskā regulējuma kvalitātes nodrošināšanas mehānisms.

3. Balstoties uz labāku analīzi, efektīvāk izmantoti valsts pārvaldes cilvēkresursi un kvalitatīvāk sagatavoti lēmumi.

4. Uzlabots Latvijas reitings Globālajā konkurētspējas indeksā tādās pozīcijās kā pārredzamība valdības politikas veidošanā, tiesiskā regulējuma radītais slogs un neefektīvu izdevumu samazināšana.

Ar Ministru kabineta 2013. gada 14. oktobra rīkojumu Nr.468 (prot. Nr.51 55.§) atbalstītajās “Informācijas sabiedrības attīstības pamatnostādnēs 2014.-2020. gadam’’ ir uzsvērts:

* Pirms IKT ienākšanas tautsaimniecībā publiskajā pārvaldē darba organizācijai vienīgā plaši pieejamā informācijas uzkrāšanas un pārneses tehnoloģija bija papīra dokuments. Šī tehnoloģiskā īpatnība lielā mērā arī ir noteikusi publiskās pārvaldes darba organizācijas principus un tradīcijas. Agrīnajā publiskās pārvaldes elektronizācijas posmā publiskās pārvaldes IKT risinājumi pārsvarā tika veidoti, balstoties uz šo dokumentorientēto informācijas apstrādi, pirmkārt, automatizējot vien šo dokumentu radīšanu, uzglabāšanu un pieejamību, un, otrkārt, cenšoties no šīs dokumentorientētās informācijas arhitektūras izdalīt strukturētus datus, veidojot elektroniskas datubāzes un reģistrus. Šo situāciju publiskajā pārvaldē zināmā mērā raksturo sarunvalodā izveidojies apzīmējums “papīru bīdīšana”.
* Mūsdienu izpratne par IKT iespējām ļauj attīstīties tālāk, konceptuāli atsakoties no dokumenta kā publiskās pārvaldes procesu un informācijas organizācijas ass, kas pilda tikai informācijas nesēja funkciju, tā vietā liekot informāciju pašu par sevi, kura tiek radīta, uzkrāta, apstrādāta un izplatīta digitāli, pieļaujot tās pārveidošanu uz/no analogā formāta tikai klientu apkalpošanas vajadzībām (*digital by default*).

TAP izveides mērķis ir Ministru kabineta lēmumu pieņemšanas procesa modernizēšana, nodrošinot sabiedrībai pieejamāku līdzdalību un valsts pārvaldei efektīvāku un ātrāku TAP izstrādes un saskaņošanas procesu, kā arī pilnveidojot sēžu vadības procesu (darba kārtību projektu izstrāde un apstiprināšana, protokolu izstrāde un parakstīšana, rezolūciju gatavošana, Ministru kabineta sēdē pieņemto dokumentu pārvaldība), tai skaitā pilnveidojot Ministru kabineta un Ministru kabineta komitejas sēžu, Valsts sekretāru sanāksmju organizēšanas un norises informācijas sistēmas funkcionalitāti. Atbilstoši Informācijas sabiedrības attīstības pamatnostādnēm 2014.–2020. gadam TAP portālā konceptuāli jāatsakās no dokumenta kā publiskās pārvaldes tiesību aktu informācijas aprites organizācijas ass, tā vietā liekot TAP portālā uzkrāto informāciju pašu par sevi. Plānots, ka TAP portālā būs pieejama vispārpieejamā un ierobežotas pieejamības informācija. Īstenojot TAP portāla izveidi, valsts pārvaldei un sabiedrībai būs vairāki ieguvumi un resursu ietaupījumi, kas atsvērs ieguldītās investīcijas šāda mēroga projekta ieviešanā. Sagaidāmā investīciju atdeve ir vērtēta šādām izmaksu samazināšanas pozīcijām:

* 1. Lietvežu darba ietaupījums,
	2. TAP u. c. saistīto dokumentu projektu, to izziņu un atzinumu sagatavošana un saskaņošana,
	3. TAP izsludināšanas un virzības procedūras vienkāršošana,
	4. TAP kvalitātes uzlabojumi e-pakalpojuma ieviešanas rezultātā.

 TAP īstenošanas pasākumi plānoti atbilstoši VARAM sagatavotajam Ministru kabineta rīkojuma projektam “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 10.0 versija)”.

* 1. **Valsts pārvaldes iestāžu elektroniskā saziņa ar privātpersonām**

E-adreses projekts ir nostiprinājis konceptuālu nostādni, ka elektroniskā saziņa ar valsts iestādi ir fiziskas personas (reģistros nereģistrētas personas) brīvas izvēles jautājums.[[15]](#footnote-17) Minētais ietilpst sensitīvā sfērā, jo skar cilvēktiesības[[16]](#footnote-18). Privātpersonas (fiziskas personas) saziņu ar valsts iestādi ir jādiferencē atkarībā no saziņas mērķa – komercdarbība (lauksaimnieku atbalsta pasākumi, nodokļi[[17]](#footnote-19) utt.) vai pamatpakalpojumu nodrošināšana (sociālā sfēra, uzturlīdzekļi, citi nepieciešamie pasākumi).

E-adrese, kā valsts pārvaldē vienots risinājums tiek ieviests, lai elektroniskā vidē garantētu, drošu un ērtu oficiālo saziņu starp valsts iestādēm[[18]](#footnote-20) un privātpersonām. E-adreses risinājumu nodrošinās e-adrešu informācijas sistēma - e-adreses konta lietotājam droša un uzticama elektroniskās saziņas un elektronisko dokumentu aprites vide. Privātpersonai tiek radīta viena elektroniskā vide, kurā tā saņem visu viņai pienākošo korespondenci no valsts iestādēm, neatkarīgi no tā, kura valsts iestāde un kādā jautājumā vēlas sazināties ar privātpersonu, un neatkarīgi no tā, vai līdz šim šāda saziņa notika citas elektroniskās sistēmas ietvaros, vienlaikus nodrošinot analogu ierakstītai, pa pastu sūtītai vēstulei. Līdz ar to privātpersonai tiek radīta elektroniskā vide, kurā viņa var saņemt visu tai pienākušo korespondenci no valsts iestāžu puses, un privātpersonai nav nepieciešams ielogoties citās valsts informācijas sistēmās ar mērķi pārliecināties, vai viņai nav atsūtīts kāds dokuments. Aktivizējot E-adreses kontu, persona deklarē, ka saziņu ar iestādēm tā vēlas organizēt tikai elektroniskā veidā (E-adresē), līdz ar to iestādēm ir pienākums visu korespondenci (gan papīrā sūtīto, gan citās informācijas sistēmā esošo), sūtīt uz E-adresi. E-adreses sistēma ir koplietošanas risinājums, kas obligāti izmantojams oficiālajai paziņošanai elektroniskā vidē.

E-adrese sāks darboties no 2018. gada 1. jūnija, kad obligāti E-adrese jāsāk izmantot rezerves karavīriem un valsts iestādēm, izņemot tiesas, zvērinātus tiesu izpildītājus un maksātnespējas procesa administratorus. Tiesām, kas izskata civillietas, krimināllietas, administratīvās lietas un administratīvo pārkāpumu lietas, Latvijas Republikas Satversmes tiesai, kā arī zvērinātiem tiesu izpildītājiem un maksātnespējas procesa administratoriem E-adrese obligāti būs jāsāk izmantot no 2020. gada 1. janvāra. Reģistros reģistrēts tiesību subjekts E-adresi brīvprātīgi varēs uzsākt izmantot vienu gadu no 2019. gada 1. janvāra līdz 31. decembrim, taču sākot ar 2020. gada 1. janvāri E-adreses lietošana reģistros reģistrētam tiesību subjektam būs obligāta sarakstei ar valsts iestādēm.

E-adreses ieviešana balstīta uz racionāliem apsvērumiem, kas nodrošinās valsts iestāžu pakalpojumu sniegšanas atbilstību mūsdienu prasībām, samazinās administratīvo slogu, kas saistīts ar privātpersonu saziņu ar valsts pārvaldi, kā arī nodrošinās izmaksu ziņā efektīvu valsts iestāžu saziņu ar sabiedrību. E-adrese radīs šādus ieguvumus:

1) modernizēts un optimizēts valsts pārvaldes darbs saziņā ar privātpersonām, nodrošinot valsts pārvaldes pakalpojumu pieejamību;

2) valsts iestādei ir pieejama oficiāla privātpersonas adrese elektroniskā vidē, kurā attiecīgi tā saņem visu korespondenci no valsts iestādēm, neatkarīgi no tā kura valsts iestāde un kādā jautājumā vēlas sazināties ar privātpersonu un neatkarīgi no tā vai līdz šim šāda saziņa notika citas elektroniskās sistēmas ietvaros;

3) droša un garantēta elektroniskas saziņas piegāde;

4) būtisks laika un finanšu ietaupījums – saziņas piegāde divu darbu dienu laikā esošo septiņu darba dienu vietā, kā arī valsts iestādēm un privātpersonām tiek samazinātas izmaksas atbilstības prasību izpildei – tiek nodrošināta saziņa elektroniskā vidē, tādējādi samazinās personas iesaistīšanās papīra dokumentu sagatavošanā un nosūtīšanā;

5) administratīvā sloga samazinājums un vienas pieturas aģentūras principa ieviešana;

6) iespējamais iestāžu valsts budžeta līdzekļu ietaupījums saistībā ar administratīvajām izmaksām

Privātpersonai ir jānodrošina tiesības izmantot tai Satversmes 104. pantā un Iesniegumu likumā piešķirtās tiesības, proti, veicināt privātpersonas līdzdalību valsts pārvaldē.

Ņemot vērā praksē pastāvošo atšķirīgo pieeju normatīvo aktu piemērošanā, nepieciešams izstrādāt un noteikt vienotus kritērijus, kuri jāievēro piekļuvei e-pakalpojumiem, proti, ir jābūt gradācijai, nosakot ar kādu identifikācijas līdzekli var piekļūt noteikta veida e-pakalpojumiem. Valsts vienots kvalificēts elektroniskās identifikācijas un gribas izpausmes līdzeklis un definēts iedalījums piekļuvei e-pakalpojumiem, vadoties pēc elektroniskās identifikācijas rīka drošības pakāpes, nodrošinātu ne tikai vienkāršus e-pakalpojumu saņemšanas scenārijus, bet arī būtiski paaugstinātu informācijas sistēmu drošību.

Minēto jautājumu regulējums iekļauts Ministru kabineta 2017. gada 4. jūlija noteikumos Nr. 402 “E-pakalpojumu noteikumi”, kas paredz noteikt pakalpojumu elektronizācijas un e-pakalpojumu pieejamības kārtību, izveides un veicināšanas procesu, minimālās tehniskās un kvalitātes prasības, kā arī e-pakalpojumu parametru mērīšanu.

* 1. **Elektroniskā saziņa ar tiesām**

Ministriju un to padotības iestāžu dokumentu aprite ar tiesām pārsvarā notiek papīra formātā, jo tiesvedības procesu regulējošie normatīvie akti paredz dokumentu norakstu izsniegšanu lietas dalībniekiem.

Ekonomikas ministrija vērš uzmanību, ka, ja iestāde sūta tiesai dokumentus elektroniski, tos vēlāk jāizdrukā papīra formātā lietas dalībniekiem, apmaksājot saskaņā ar Ministru kabineta 2013. gada 19. februāra noteikumiem Nr. 96 “Noteikumi par tiesas sniegtajiem maksas pakalpojumiem” (turpmāk – MK noteikumi Nr. 96), kas ir ekonomiski nelietderīgi. MK noteikumi Nr. 96 nosaka rajonu (pilsētu) tiesu, apgabaltiesu un Augstākās tiesas sniegto maksas pakalpojumu veidus, maksas apmēru un samaksas kārtību, tostarp MK noteikumu Nr. 96 2. pielikuma 2. punkts noteic, ka dokumentu atsavinājuma izgatavošana (kopēšana, skenēšana, elektroniska dokumenta izdrukāšana) ir maksas pakalpojums – par vienu mērvienību (1 lapaspusi) ir veicama samaksa 0,14 *eiro* apmērā. Vienlaikus tiesu procesu regulējošās procesuālās tiesību normas noteiktos gadījumos izvirza procesa dalībniekiem imperatīvu prasību, iesniedzot tiesu instancē dokumentus, tiem pievienot tik norakstu, cik lietā procesuālo dalībnieku.

Tādējādi, ja tiesas saziņa ar pārējiem procesa dalībniekiem tiek organizēta papīra formātā, tad atbilstoši MK noteikumiem Nr. 96 Ekonomikas ministrijai, nosūtot dokumentus elektroniski, ir jāveic maksājums par tiesas sniegto pakalpojumu – elektronisko dokumentu izdrukāšanu, lai tos nosūtītu citām tiesvedības procesā iesaistītajām pusēm. Maksājuma uzdevums ir jāpievieno nosūtāmajiem dokumentiem (atsevišķos gadījumos tiesai iesniedzami dokumenti vairāku simtu lapaspušu daudzumā). Līdz ar to ministrijas izmaksas, kas būtu jāsedz atbilstoši MK noteikumiem Nr. 96 būtu nesamērīgi lielas, ja tiesa ministrijas elektroniski nosūtītos dokumentus pārsūta vairākiem tiesvedības procesa dalībniekiem.

Oficiālās elektroniskās adreses likums neparedz fiziskām personām obligātu elektronisku adresi, uz kuru varētu tikt nosūtīti elektroniski tiesvedības dokumenti. Tādejādi papīra dokumentu aprite tiesvedībā ir nepieciešama, ja persona elektroniskajā vidē nav sasniedzama. Dokumentu norakstu izgatavošana, izmantojot tiesas maksas pakalpojumu, ir tikai viens no veidiem, kā persona var izpildīt pienākumu un nodrošināt otru pusi ar attiecīgiem dokumentu norakstiem, ja otra puse nav piekritusi elektroniskai saziņai. Tiesas procesā iesaistītā persona (tostarp, iestāde) var pati izgatavot attiecīgus dokumentu norakstus, atbilstošā skaitā un nosūtīt tos tiesai, kas tālāk dokumentus nosūtīs otrai pusei.

Tieslietu ministrija, kā vadošā valsts pārvaldes iestāde tieslietu (tiesību politikas un tiesu administrēšanas) nozarēs, norādījusi, ka saskaņā ar starptautiskiem līgumiem, divpusējiem līgumiem un konvencijām gan krimināllietās, gan civillietās ministrija nodrošina starptautisko sadarbību un šai gadījumā dokumentu aprite starp valstīm, personām un tiesu instancēm notiek papīra veidā, jo ne visās valstīs, ar ko notiek tiesiskā sadarbība, tiek izmantots e-paraksts. Informē, ka tieslietu resorā ir vienkāršota saziņa ar procesa dalībniekiem un sekmēta elektroniskā saziņa ar tiesu.

Saskaņā ar 2016. gada 23. novembra likumu „Grozījumi Civilprocesa likumā”, kas stājās spēkā 2017. gada 1. janvārī, vienkāršota saziņa ar procesa dalībniekiem, samazinot ierakstītu sūtījumu izmantošanas gadījumus civilprocesā un veicinot elektronisko saziņu starp tiesu un noteiktu personu grupām. Paredzēts, ka turpmāk zvērinātam notāram, zvērinātam tiesu izpildītājam, valsts un pašvaldību iestādei par tiesas sagatavotiem dokumentiem, kā arī par citiem elektroniski sagatavotiem dokumentiem tiks paziņots elektroniskā pasta sūtījumā. Savukārt zvērinātam advokātam šādus dokumentus tiesa paziņos, izmantojot Tiesu informatīvās sistēmas (turpmāk - TIS) datu izplatīšanas risinājumu. Saziņai ar citām personām, piemēram, fiziskām personām vai privāto tiesību juridiskām personām, tiesa izmantos elektroniskās komunikācijas risinājumu, ja minētās personas tai būs piekritušas. Grozījumi virzīti kopā ar līdzīga rakstura grozījumiem Kriminālprocesa likumā, paredzot atteikšanos no ierakstītiem pasta sūtījumiem ar paziņojumu par sūtījuma saņemšanu tiesas procesā, kā arī paredzot, ka aizstāvim, valsts un pašvaldību iestādei tiesa pavēsti nosūta elektroniskā pasta sūtījumā.

 Tāpat ar 2016. gada 23. novembra likumu „Grozījumi Latvijas Administratīvo pārkāpumu kodeksā”, pārskatīts normatīvais regulējums gan attiecībā uz dokumentu nosūtīšanu ierakstītā pasta sūtījumā, gan paplašinot elektroniskās komunikācijas iespējas, tajā skaitā, nosakot, ka tiesa saziņā ar iestādi izmanto elektroniskā pasta starpniecību vai paziņošanu tiešsaistes sistēmā, ja iestāde paziņojusi tiesai par tās dalības reģistrēšanu šajā sistēmā. Pārējiem lietas dalībniekiem tiesas sagatavotus vai tiesā elektroniski iesniegtus dokumentus nosūtīs uz lietas dalībnieka elektroniskā pasta adresi vai paziņojot tiešsaistes sistēmā, ja tiesā būs saņemts šāds lūgums. Tāpat grozījumi paredz, ka nolēmumi pēc to pasludināšanas būs pieejami tiesas kancelejā un netiks sūtīti lietas dalībniekiem, tādējādi ekonomējot finanšu līdzekļus.

 Līdzīga rakstura grozījumi, paplašinot tiesas elektroniskās saziņas iespējas administratīvajā procesā ar zvērinātiem advokātiem, izmantojot tiešsaistes sistēmu, veikti arī likumā „Grozījumi Administratīvā procesa likumā”, kas stājās spēkā 2017. gada 1. martā.[[19]](#footnote-21)

Saskaņā ar Oficiālās elektroniskās adreses likuma, kas stājas spēkā 2018. gada 1. martā, pārejas noteikumu 2.punktu, zvērinātam tiesu izpildītājam, maksātnespējas procesa administratoram un tiesām, kas izskata civillietas, krimināllietas, administratīvās lietas un administratīvo pārkāpumu lietas, kā arī Satversmes tiesai oficiālās elektroniskās adreses izmantošana ir obligāta no 2020. gada 1. janvāra.

TIS attīstības projekta mērķis ir izveidot vienotu un efektīvu tiesvedības elektronisko procesu, samazinot tiesvedības termiņus un nodrošinot informācijas pieejamību un atklātību. Tas ietver, efektīvu un vienotu elektroniskā tiesvedības procesa izveidi, efektīvu informācijas apmaiņu starp tiesām, lietas dalībniekiem un citām ar tiesvedību saistītajām informācijas sistēmām, kā arī racionālu Tiesu informatīvās sistēmas pilnveidi, radot jaunus un, izmantojot esošos koplietošanas risinājumus, vienlaikus samazinot informācijas sistēmu uzturēšanas un ekspluatācijas izmaksas, pārejot uz mūsdienīgām tehnoloģijām un izmantojot koplietojamus IKT risinājumus.

E-lietas programmas projektu izstrādes ietvaros sagatavotais Tiesu sistēmas darbības attīstības konceptuālais plānojums izstrādāts kā Tieslietu ministrijas resorā realizējamo “E-lietas” projektu programmas 1.kārtas projektu apraksts, kas nosaka gan kopējo pieeju, gan  detalizē kopdarbības un mijiedarbības principus, lai elektroniski radītu un elektroniski vienoti pārvaldītu tiesu sistēmai specifisko informāciju, nodrošinot vienotu elektronisku tiesvedības lietu un ar to saistītās informācijas apriti. Ievērojot minēto, Tiesu sistēmas darbības attīstības konceptuālais plānojums (E-lieta: izmeklēšanas un tiesvedības procesu pilnveide) ietver aprakstu, par to, ka E-lietas projektu programmas nākotnes mērķa programmatūras arhitektūra paredz gan esošo informācijas sistēmu attīstību, gan jaunas E-lietas platformas jeb E-lietas koplietošanas komponenšu izstrādi.

E-lietas koplietošanas komponenšu izstrādes mērķis ir racionāla IKT resursu pārvaldība, un tas tiks sasniegts veidojot koplietojamo funkcionalitāti vienreiz un centralizēti, nevis atsevišķi katrā ar tiesvedību saistītajā informācijas sistēmā. E-lietas koplietošanas komponentes nodrošinās E-lietas projektu programmas tvērumā iekļauto informācijas sistēmu integrāciju gan savā starpā, gan ar citām valsts nozīmes informācijas sistēmām un reģistriem.

Paredzēts, ka Tiesu administrācija, kā E-lietas programmas projektu vadošā projekta “TIS attīstība” īstenotāja, projekta ietvaros nodrošinās gan minēto E-lietas komponenšu izstrādi, gan to administrēšanu centralizēti E-lietas programmas ietvaros (tajā skaitā prokuratūrai, Valsts probācijas dienestam un Ieslodzījumu vietu pārvaldei), gan E-lietas programmas projektu savstarpējo koordināciju.

E-lietas programmas projektu vadošā projekta “TIS attīstība” īstenošana plānota atbilstoši VARAM sagatavotajam Ministru kabineta rīkojuma projektam "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 16.0 versija – Tiesu informācijas sistēmas attīstība).

* 1. **Ierobežotas pieejamības informācijas elektroniskā aprite**

Saskaņā ar Informācijas atklātības likumu klasificējamas trīs informācijas (dokumentu) grupas ar atšķirīgu to apritei noteikto tiesisko regulējumu:

1. vispārpieejama informācija;
2. ierobežotas pieejamības informācija līdz dienesta vajadzībām statusam;
3. ierobežotas pieejamības informācija dienesta vajadzībām.

Vispārpieejamu informāciju saturošu dokumentu elektronisko apriti paredz vispārīgie normatīvie akti un faktiski šķēršļi to piemērošanai nepastāv.

Ierobežotas pieejamības informācijas dienesta vajadzībām elektronisko apriti reglamentē Ministru kabineta 2012. gada 26. jūnija instrukcija Nr.7 “Drošības prasības informācijas sistēmām, kurās apstrādā informāciju dienesta vajadzībām un kuras ir savienotas ar elektronisko sakaru tīklu” (turpmāk – MK instrukcija Nr.7), kas nosaka kārtību, kādā ir veidojama un elektroniskā vide ierobežotas pieejamības informācijas dienesta vajadzībām dokumentu apritei, bet nenosaka, ka tas ir jādara obligāti. Ministru kabineta 2005. gada 26.aprīļa noteikumi Nr.280 “Kārtība, kādā aizsargājama informācija dienesta vajadzībām” (turpmāk - MK noteikumi Nr.280) reglamentē lietvedības procedūras dokumentu dienesta vajadzībām apritei, detalizēti regulējot tās tikai dokumentiem papīra formātā.

Kā norāda aptaujātās ministrijas, esošās elektroniskās dokumentu pārvaldības sistēmas nespēj pilnīgi droši realizēt ierobežotas pieejamības informācijas apmaiņu elektroniskā veidā, tādēļ nepieciešama to pilnveide.

Ierobežotas pieejamības informācija, līdz dokumentu dienesta vajadzībām statusam var notikt tajās lietvedības sistēmās, kurās ir iespējams norādīt informācijas piederību šai informācijas grupai. Problēmas rada nepieciešamība pārsūtīt ierobežotas pieejamības informāciju citam lietotājam, izmantojot publisko e-pastu, kurš nenodrošina konfidencialitāti. Šim nolūkam var tikt izmantots informācijas sistēma ESVIS vai cits korporatīvs risinājums, vai arī informācijas sūtīšana tikt nodrošināta šifrētā veidā, citā kanālā transportējot paroli.

Attiecībā uz ierobežotas pieejamības informāciju dienesta vajadzībām ir paredzēta ESVIS (vai citas MK instrukcijas Nr.7 noteiktā kārtībā akreditētas sistēmas) lietošana, jo pārējo sistēmu izmantošanu galvenokārt ierobežo sistēmas lietošanas ērtums vai lietojamība  *(usability)*, kā arī prasības ievērot noteiktus fiziskās drošības principus. Tā kā pašlaik informācijas dienesta vajadzībām aprite MK noteikumu līmenī ir noteikta tikai dokumentiem papīra formā, kā arī  ESVIS sākotnējās lietvedības mērķiem, secināms, ka attiecībā uz informācijas (dokumentu) dienesta vajadzībām statusā elektronisko apriti ārējo normatīvo aktu regulējums pašlaik nepastāv.

Būtisks ir jautājums arī par savstarpējo kanālu ierobežotas pieejamības informācijas dokumentu pārsūtīšanai starp akreditētām sistēmām. ESVIS šajā ziņā iekļauj sevī ne tikai Informācijas sistēmu dokumentu izstrādes un aprites nodrošināšanai, bet arī Vienoto datortīklu, kas nozīmē, ka iestādēs, kas lieto ESVIS-R ir izvietotas VRAA iekārtas (sertificētie šifrētāji), kas nodrošina iestāžu akreditēto resursu (datoru) savienojumu ar Vienoto datortīklu (turpmāk - VD), kas ir drošs “dienesta vajadzībām” informācijas apritei.

Atvieglots risinājuma variants ir, ja iestādē nav daudz lietotāju, kam jāstrādā ESVIS-R sistēmā, tad var izmantot speciāli aprīkotus drošos mobilos datorus (kuri ir VD sastāvdaļa, tie ir sertificēti VRAA risinājuma ietvaros). Šī risinājuma ierobežojums saistāms ar to, ka iestādēm piešķirto iekārtu daudzums bija saskaņoti fiksēts koncepcijas, kas apstiprināta ar Ministru kabineta 2013. gada 9. septembra rīkojumu Nr.411 (prot. Nr.43; 10.§) “Par projekta “Valsts informācijas sistēmas darbam ar Eiropas Savienības dokumentiem izveidošana” informācijas sistēmas darbības koncepcijas aprakstu”, ietvaros. Drošie mobilie datori tika iegādāti par projekta “Valsts informācijas sistēmas darbam ar Eiropas Savienības dokumentiem izveidošana” līdzekļiem un, ja iestādes vēlas palielināt šādu datoru skaitu vai arī ja iestādei šādu datoru nav, bet ir vēlme tos iegādāties, tas jānodrošina no saviem budžeta līdzekļiem.

Saskaņā ar pastāvošo tiesisko situāciju, lai iestāde izlemtu, kādā formātā dokumentu sūtīt (elektroniski vai papīra formātā), kaut arī tā ir sakārtojusi darba vidi atbilstoši MK instrukcijai 7, tā tomēr dokumentu sūta papīra formātā, jo to paredz MK noteikumi Nr.280. Līdz ar to, lai noteiktu uz elektroniskās pārvaldes principiem balstītu kārtību, ir pamatota šādu izmaiņu nepieciešamība tiesību aktos:

1. MK noteikumos Nr.280 ir jāiekļauj norma, ka dokuments ne tikai var būt elektroniskā formā  (MK noteikumi Nr.280, 18.punkts), bet, ja tas ir adresēts iestādei, kura veic elektronisko dokumentu dienesta vajadzībām apstrādi, tad tas ir jāsūta elektroniski.
2. Normatīvajos aktos par ierobežotas pieejamības informācijas apstrādi jānosaka, ka dokuments papīra formātā var tikt apstrādāts tikai izņēmuma kārtībā (ja tas noteikts ārējā normatīvajā aktā).

Ja privātpersona (fiziska vai juridiska persona) būs aktivizējusi oficiālās elektroniskās adreses (turpmāk - e-adrese) kontu atbilstoši Oficiālās elektroniskās adreses likumam, ierobežotas pieejamības informācija līdz dienesta vajadzībām statusam tiks nosūtīta, izmantojot minēto saziņas kanālus. Savukārt, ja persona nebūs aktivizējusi e-adreses kontu, tad elektroniskā saziņa notiks, pamatojoties uz sistēmas pārziņa pieņemtu lēmumu, kas nodrošina drošu informācijas pārraidi (izmantojot dokumentu šifrēšanu vai lejupielādi). E-adrese kā valsts pārvaldē vienots risinājums tiek ieviests, lai elektroniskā vidē nodrošinātu garantētu, drošu un ērtu oficiālo saziņu starp valsts iestādēm un privātpersonām, tai skaitā, to nodrošinot vienotas sistēmas ietvaros. E-adreses risinājumu nodrošinās E-adrešu informācijas sistēma – E-adreses konta lietotājam droša un uzticama elektroniskās saziņas un elektronisko dokumentu aprites vide. E-adreses risinājumā tiks iestrādāts nosacījumu kopums, lai E-adrešu informācijas sistēma būtu droša dokumentu apritei. E-adreses sistēma nodrošinās elektronisko dokumentu un saziņas aizsardzību pret satura nemainīgumu, E-adreses konta lietotāja piekļuves kontroles mehānismu, kā arī auditācijas pierakstu veikšanu.

E-adrešu informācijas sistēmas darbība balstīsies uz tādiem datu pārraides kanālu nosacījumiem kā personas datu šifrēšana, stipras šifrēšanas algoritmu un drošas atslēgas lietošana, šifrēšanas atslēgu pārvaldības procedūru nodrošināšana un aizsargāšana. Ar šifrēšanu tiek saprasta šifrēta sakaru sesijas izveide SSL (Secure Sockets Layer) protokolā, kur lietotājam ir jāizvēlas tāda pārlūkprogrammas redakcija un tās uzstādījumi, kuri nerada drošības riskus. E-adreses likums paredz, ka E-adrešu informācijas sistēma būs pieejama, izmantojot portālu (pārlūku) vai programmsaskarni. Pārlūka gadījumā visus datu pārraides kanāla šifrēšanas pienākumus veic E-adrešu informācijas sistēmas pārzinis un lietotāja vietā to izdara pats pārlūks (vai arī piekļuve vienkārši nenotiek), bet programmsaskarnes gadījumā to nodrošina abas puses kopīgi, kas veido šo “uzticības saiti” starp abām sistēmām (piemēram, E-adrešu informācijas sistēma un dokumentu vadības sistēma, kas tai pieslēdzas). Katras no “uzticības saites” abām pusēm rīcībā ir informācija, kas apliecina, ka tās sazinās tieši ar attiecīgo pusi un visa datu pārraide (ne konkrēti paši ziņojumi) ir šifrēta un lasāma tikai šīm abām pusēm. Šāds princips tiek izmantots jau eksistējošos DIV pieslēgumos un to ir plānots saglabāt.

Ņemot vērā šādu risinājumu, tiks izstrādāts tehniski drošs risinājums, kas spēj nodrošināt arī prasību ievērošanu, kas nepieciešamas ierobežotas pieejamības informācijas nosūtīšanai. Ja personai nav aktivizēts e-adreses konts, tad ierobežotas pieejamības informācija ir nosūtāma līdzšinējā atbilstoši spēkā esošajiem normatīvajiem aktiem.

Ir nepieciešams pārskatīt informācijas dienesta vajadzībām normatīvo regulējumu kopumā, kas šobrīd ir novecojis, neaptver vai pat neregulē daudzus aspektus, nenodrošina normu skaidrību un to efektīvu piemērošanu praksē. Grozījumi MK noteikumos Nr.280 īslaicīgi var atrisināt konkrētā normatīvā akta nepilnības. Ievērojot minēto, nepieciešams pārvērtēt informācijas dienesta vajadzībām statusu un aktualizēt normatīvo regulējumu kopumā.

* 1. **Elektronisko dokumentu arhivēšana**

Elektronisko dokumentu arhivēšanas process pēc vairāku ministriju sniegtās informācijas ir sarežģīts un laikietilpīgs. Pirmsšķietami, iemesls šādai situācijai ir, ka jau sākotnēji elektroniskās dokumentu pārvaldības programmatūras sistēmu, kā arī citu informācijas sistēmu, kurās veidojas pastāvīgi glabājamie dati un dokumenti, izstrādes un ieviešanas procesā netiek ņemta vērā elektronisko dokumentu arhivēšanas specifika. Normatīvais regulējums pastāv, taču praksē tā piemērošana rada grūtības. Paplašinot elektronisko dokumentu apriti, kas parakstīti ar drošu elektronisko parakstu, īpaši būtiska loma ir šo dokumentu saglabāšanā un izmantošanā, tāpēc Tieslietu ministrija aicina pievērst īpašu uzmanību šo dokumentu nodošanai Latvijas Nacionālā arhīva glabāšanā.

Izvērtējot no ministrijām saņemto informāciju, VARAM konstatēja, ka vairākas iestādes ir norādījušas uz problēmām, kas saistītas ar elektronisko dokumentu saglabāšanu un nodošanu valsts arhīvam glabāšanā, un aicinājušas VARAM sadarbībā ar Latvijas Nacionālo arhīvu (turpmāk – LNA) vienkāršot administratīvās procedūras elektronisko dokumentu turpmākai saglabāšanai un nodošanai arhīvam, lai pilnībā sasniegtu izvirzīto mērķi par dokumentu bezpapīra formu valsts pārvaldē. Ņemot vērā ministriju aktualizētos jautājumus, lai iegūtu pārskatu par elektronisko dokumentu arhivēšanas procedūru un izstrādātu priekšlikumus par elektronisko dokumentu arhivēšanas uzlabošanu, VARAM 2017. gada 5. jūnijā organizēja sanāksmi ar LNA, kurā tika apspriesta esošā situācija elektronisko dokumentu arhivēšanas jomā, kā arī notika diskusija par to, kādi pasākumi valsts pārvaldes iestādēm būtu jāveic, lai efektīvi pildītu Ministru kabineta 2004. gada 2. marta noteikumu Nr.117 “Noteikumi par elektronisko dokumentu izvērtēšanas veidu, saglabāšanas kārtību un nodošanu valsts arhīvam glabāšanā’’ un Ministru kabineta 2012. gada 6. novembra noteikumu Nr.749 “Kārtība, kādā nodod dokumentus pastāvīgā valsts glabāšanā Latvijas Nacionālajā arhīvā’’ prasības.

Valsts un pašvaldību institūciju veidoto dokumentu, t.sk. elektronisko, arhivēšanai valstī ir izveidota Vienotā valsts arhīvu informācijas sistēma (turpmāk - VVAIS). Tā sastāv no divām komponentēm – informācijas piekļuves un pārvaldības risinājuma (turpmāk - IPPR) un informācijas saņemšanas un uzglabāšanas risinājuma (turpmāk - ISUR). IPPR daļā tiek veidota arhīva uzziņu sistēma (arhīviskā apraksta shēma un dokumentu aprakstošie metadati), savukārt ISUR notiek elektronisko dokumentu pieņemšana un saglabāšana, rezultātā aprakstošie metadati sistēmā tiek sasaistīti ar elektronisko dokumentu datnēm un nodrošināta to meklēšana un izmantošana. Institūcijām ir iespēja izmantot VVAIS Iestāžu portālu savu dokumentu aprakstīšanai un nodošanai valsts arhīvam glabāšanā. Elektronisko dokumentu arhivēšanas process šobrīd notiek „pusautomātiskā” režīmā – ir iespēja ar arhīva piedāvātu lejuplādējamu rīku (*SIP creator*) veidot elektronisko dokumentu nodošanas pakotnes un novietot tās uz arhīva FTP servera. Ja institūcijai ir problēmas ar piekļuvi serverim, izņēmuma gadījumos pakotnes tiek pieņemtas arī uz ārējiem nesējiem.

Elektronisko dokumentu arhivēšanas process sastāv no šādiem secīgiem posmiem:

1. Institūcija veido, saskaņo ar LNA un iesniedz savu uzziņu sistēmu (t.sk. dokumentu aprakstošos metadatus) gan elektroniskajiem, gan papīra dokumentiem vienā no šādiem veidiem:

- VVAIS Iestāžu portālā;

- izklājlapās,

- XML formātā elektroniski;

- divos eksemplāros papīra formā[[20]](#footnote-22).

1. Ja uzziņu sistēma iesniegta izklājlapās vai papīra formā, LNA veic tās importu vai ievadi VVAIS. Rezultātā no VVAIS ir iespējams eksportēt arhīviskā apraksta shēmu XML formātā, kas nepieciešama nodošanas pakotnes veidošanai.
2. Institūcija veido elektronisko dokumentu nodošanas pakotnes, izmantojot *SIP creator* rīku, un nodod tās LNA, novietojot tās uz arhīva FTP servera.
3. VVAIS ISUR automātiski notiek nodošanas pakotņu pārbaude, pārveide par arhīva uzglabāšanas pakotnēm un nosūtīšana uz saglabāšanas serveri.

LNA informē, ka automātiska datu pieņemšana no elektroniskajām dokumentu pārvaldības, kā arī citām informācijas sistēmām, kurās veidojas pastāvīgi glabājamie dati un dokumenti, šobrīd diemžēl nav iespējama komersantu neieinteresētības dēļ.

Lai elektronisko dokumentu arhivēšanas procesu padarītu efektīvu un atbilstošu mūsdienu prasībām, tas būtu pēc iespējas jāautomatizē. Visos normatīvajos aktos būtu jāiestrādā prasība, ka, veidojot informācijas sistēmas, jāparedz tajos esošo elektronisko dokumentu/ datu arhivēšanas iespējas – datiem jābūt izgūstamiem arhīva noteiktajos formātos un nākotnē vajadzētu paredzēt arī automātisku sistēmu savstarpējo sadarbspēju.

Saskaņā ar Arhīvu likuma 6. pantu LNA glabāšanā tiek nodoti pastāvīgi glabājamie dokumenti, tostarp arī elektroniskie pastāvīgi glabājamie dokumentiem. Līdz ar to katrai iestādei pašai jāuzņemas atbildība par uz laiku glabājamo elektronisko dokumentu/datu glabāšanu. LNA ieskatā lietderīgi būtu veidot centralizētu risinājumu valsts mērogā ilgtermiņa (10 gadi un vairāk) datu glabāšanai.

Latvijā nepieciešams veidot vienotu politiku elektronisko dokumentu tālākai attīstībai un saglabāšanai. Tagad par minēto procesu ir atbildīgas dažādas institūcijas – LNA (dokumentu un arhīvu pārvaldība, elektronisko dokumentu saglabāšana), VARAM (elektroniskās pārvaldes attīstība, tai skaitā elektronisko dokumentu aprite), Tieslietu ministrija (elektronisko dokumentu uzraudzība), Satiksmes ministrija un VAS “Latvijas Valsts radio un televīzijas centrs” (droša elektroniskā paraksta pakalpojuma sniedzējs). Institūciju kompetence elektronisko dokumentu attīstības, lietošanas un saglabāšanas procesa nodrošināšanā atspoguļota zemāk norādītajā tabulā.

**2.tabula**

|  |  |  |
| --- | --- | --- |
| **Nr.p.k.** | **Institūcija** | **Funkcijas un uzdevumi, kas saistīti ar elektronisko dokumentu attīstības, lietošanas un saglabāšanas procesu** |
| 1 | VARAM | 1) nodrošina informācijas sabiedrības, elektroniskās pārvaldes un valsts informācijas un komunikācijas tehnoloģiju pārvaldības politikas īstenošanai nepieciešamās valsts un pašvaldību institūciju, kā arī nevalstisko organizāciju darbības koordināciju un to savstarpējās sadarbības organizēšanu starpnozaru (pārresoru) līmenī;2) pārrauga informācijas sabiedrības, elektroniskās pārvaldes un valsts informācijas un komunikācijas tehnoloģiju pārvaldības politikas īstenošanu, nodrošinot tajā paredzēto pasākumu aktualizāciju, kā arī integrēšanu citu nozaru attīstības plānošanas dokumentos un normatīvajos aktos;3) nodrošina informācijas sabiedrības, elektroniskās pārvaldes un valsts informācijas un komunikācijas tehnoloģiju pārvaldības politikas īstenošanai nepieciešamās valsts un pašvaldību institūciju, kā arī nevalstisko organizāciju darbības koordināciju un to savstarpējās sadarbības organizēšanu starpnozaru (pārresoru) līmenī. |
| 2 | Satiksmes ministrija  | 1) nodrošina vispārējo valsts pārvaldi elektronisko sakaru nozarē atbilstoši savai kompetencei;2) plāno elektronisko sakaru infrastruktūras attīstību un risina infrastruktūras finansēšanas jautājumus;3) atbilstoši kompetencei ievieš informācijas tehnoloģijas valsts pārvaldē, lai nodrošinātu valsts pārvaldes modernizāciju un efektivitātes pieaugumu. |
| 3 | Tieslietu ministrijas | Organizē un koordinē šādu politikas jomu īstenošanu:1) personas datu aizsardzība;2) informācijas atklātība un elektronisko dokumentu uzraudzība;Izstrādā tiesību politiku un apgabala un rajona tiesu administrēšanas politiku. |
| 4 | LNA | Īsteno valsts politiku dokumentu un arhīvu pārvaldības jomā, tostarp, elektronisko dokumentu saglabāšanas nodrošināšanā. |
| 5 | VAS “Latvijas Valsts radio un televīzijas centrs” | Droša elektroniskā paraksta pakalpojuma sniedzējs. |

Ņemot vērā, ka institūcijas norāda uz problēmām nodot glabāšanā elektroniskos dokumentus, LNA ieskatā iemesli situācijai, ka iestādes pauž vēlmi atvieglot (vienkāršot) elektronisko dokumentu arhivēšanas procesu, ir sekojoši:

1. Arhīvu likuma 6. panta otrā daļa noteic, ka elektroniskie dokumenti ir nododami piecu gadu laikā pēc to radīšanas un saņemšanas. Lielākā daļa institūciju elektroniskos dokumentus (ar drošu elektronisko parakstu) ir sākušas lietot ar 2011.-2012. gadu, tātad to nodošanas termiņš ir tikai šogad un, kā prakse rāda citos LNA darbības jautājumos, piemēram, pārejā uz jauno dokumentu aprakstīšanas sistēmu, iestādes lielākoties to veic pēdējā brīdī. Arī elektronisko dokumentu pārvaldības un citu informācijas sistēmu, kurās veidojas pastāvīgi glabājamie dati un dokumenti, izstrādātāji nav steigušies pielāgot savas sistēmas automātiskais datu nodošanai LNA, kaut gan prasības datu izguvei un XML shēmas LNA ir darījis zināmas jau 2011. gadā;
2. Liela daļa no dokumentiem ir sarakstes dokumenti, kuri visās institūcijās nav atzīstami par pastāvīgi glabājamiem dokumentiem (piemēram, vispārējās izglītības iestādēs, daļā pašvaldību), vai dokumenti par saimnieciskiem, vai organizatoriskiem jautājumiem, kuriem arī nav arhīviskās vērtības. Daļa iestāžu nenodod LNA elektroniskos dokumentus, jo ir radījušas dokumentus 2 eksemplāros: 1.eksemplārs adresātam, nosūtīts ar e-parakstu; 2.eksemplārs – ievietošanai lietā un arhivēšanai, papīra formātā.
3. Personāla kapacitātes problēmas gan institūcijās, gan LNA. Institūcijās nereti iztrūkst nepieciešamā komunikācija starp darbiniekiem, kas atbildīgi par dokumentu pārvaldību, un IT speciālistiem. LNA pēc 2008. gada finanšu krīzes ir akūts cilvēkresursu trūkums, to atalgojums IT jomā nav konkurētspējīgs. Pašlaik LNA ar elektronisko dokumentu pieņemšanas jautājumiem nodarbojas 3 speciālisti, kuriem tas nav vienīgais pienākums. Salīdzinoši, Igaunijas Nacionālā arhīva Digitālā arhīva departamentā strādā 21 elektronisko dokumentu speciālists, ar neto atalgojumu līdz 2000 EUR.
4. Vienotās valsts arhīvu informācijas sistēma (turpmāk - VVAIS), kuras viens no uzdevumiem ir elektronisko dokumentu pieņemšana, ir bāzēta uz pirms 2012. gada risinājumiem. Tie, straujās elektronisko dokumentu arhivēšanas nozares attīstības dēļ, ir jau morāli novecojuši un lietotājiem bez speciālajām zināšanām XML neērti. Jāņem vērā, ka 2017. gadā noslēdzies Eiropas Komisijas finansēts projekts „E-ARK”, kurš ir izstrādājis jaunus standartu dokumentus arhivēšanai, kurai VVAIS neatbilst. Standartiem ir ļoti nozīmīgs uzdevums - nodrošināt arhivējamās informācijas apmaiņu ES valstu ietvaros. Ņemot vērā šos ļoti būtiskos argumentus, ir nepieciešams papildu valsts budžeta finansējums VVAIS atjaunināšanai.

Ņemot vērā LNA sniegto informāciju par iestāžu elektronisko dokumentu informācijas sistēmu nesaderību ar VVAIS, jāsecina, ka praksē ne vienmēr tiek piemērots Ministru kabineta 2004. gada 2. marta noteikumu Nr.117 “Noteikumi par elektronisko dokumentu izvērtēšanas veidu, saglabāšanas kārtību un nodošanu valsts arhīvam glabāšanā’’ 9. un 11.punkts, kas nosaka, ka informācijas sistēmas projektēšanas un ieviešanas stadijā institūcija informācija sistēmā iekļaujamo elektronisko dokumentu sastāvu, apjomu un glabāšanas termiņus saskaņo ar valsts arhīvu.

1. **Secinājumi un priekšlikumi elektronisko dokumentu aprites uzlabošanai**

Kopumā jāsecina, ka ministrijās un to padotības iestādēs elektronisko dokumentu aprites jomā vērojama tendence palielināties elektroniskās dokumentu pārvaldības īpatsvaram, vienlaikus pastāvot objektīviem šķēršļiem pilnīgai pārejai uz elektronisku (bezpapīra) dokumentu apriti. Mērķi – sasniegt pilnīgu pāreju uz elektronisko dokumentu apriti – nebūs iespējams sasniegt gadījumos, kad pastāv normatīvajos aktos vai tiesiskos darījumos, starpvaldību vienošanās noteiktie ierobežojumi. Piemēram, bet ne tikai, saziņā privātpersonām, kā arī sarakstē un cita veida dokumentu apmaiņā ar ārvalstīm u.c.

Par būtiskākajiem cilvēkfaktora šķēršļiem uzskatāms personāla apmācības trūkums - nav zināšanu, praktisko iemaņu, vienlaikus pastāvot finansējuma nepietiekamībai. Dokumentu pārvaldības elektroniskās sistēmas tiek izmantotas ierobežotā apjomā (piemēram, tikai dokumentu reģistrācijai, tālāko apriti organizējot papīra veidā), nav sakārtoti jautājumi saistīti ar e-parakstu noformēšanu, darbs tiek organizēts elektroniskā veidā, bet dokumenti tiek izdrukāti, lai nodrošinātu to uzglabāšanu un kontroles iespējas. Šķēršļi normatīvo aktu kontekstā saistīti ar dokumentu sūtīšanu privātpersonām, kurām nav saistoši normatīvie akti, kas liktu pieņemt elektroniski parakstītus dokumentus.

Lai veicinātu elektronisko dokumentu vadības sistēmu intensīvāku izmantošanu, līdz ar to nodrošinot finanšu ietaupījums, efektīvāku informācijas sistēmās ieguldīto līdzekļu izmantošanu, uzlabotu dokumentu aprites ātrumu, izsekojamību un kontroli, kā arī efektīvas e-pārvaldes mērķu sasniegšanu, ir paredzēta virkne turpmāk norādīto pasākumu.

VARAM norāda, ka, saskaņā ar Ministru kabineta 2016. gada 8. novembra sēdē nolemto, personu apliecības (turpmāk - eID kartes) ar tajā iekļautiem aktivizētiem elektroniskā paraksta un autentifikācijas sertifikātiem un neierobežotu bezmaksas parakstīšanās un autentifikācijas reižu skaitu, tiks noteiktas par obligātiem personu apliecinošiem dokumentiem visiem iedzīvotājiem. VARAM sadarbībā ar Iekšlietu ministriju, Satiksmes ministriju un Tieslietu ministriju sagatavos un līdz 2018. gada 1. janvārim iesniegs izskatīšanai Ministru kabinetā grozījumus normatīvajos aktos, nosakot eID karti kā obligātu dokumentu iedzīvotājiem, paredzot pārejas periodu no 2019. gada līdz 2022. gadam. Saskaņā ar plānoto, tuvākajos gados iedzīvotāji saņems apmēram 600 000 eID kartes un eID kartēs ietvertā e-paraksta lietošana būs bezmaksas. Ja persona izmantos e-adresi un eID kartē esošo e-parakstu, tai nebūs problēmu parakstīt dokumentu. Eiropas Savienības struktūrfondu un Kohēzijas fonda 2014.-2020. gada plānošanas perioda darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projekta “E-identitātes un e-paraksta risinājuma attīstība” (turpmāk – projekts) ietvaros tiks īstenota tehnoloģiskā platforma un uzlaboti attiecīgie pakalpojumi izmantošanai valsts, pašvaldību institūcijās un privātajā sektorā kā pamats e-pakalpojumu lietotāju elektroniskai autentifikācijai, elektroniskā paraksta radīšanai un dokumentu aizsardzībai (laikzīmogošanai), realizējot pasākumus, kas mazina šķēršļus e-identitātes izmantošanai e-pakalpojumos un droša elektroniskā paraksta lietošanu pilnībā elektroniskos dokumentu aprites procesos. Projekta “E-identitātes un e-paraksta risinājuma attīstība” īstenošana tiek nodrošināta atbilstoši Ministru kabineta 2017. gada 22. marta rīkojumam Nr.134 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 14.0 versija)”.

Vienlaikus, projektā paredzētie risinājumi privātpersonām – eID karšu turētājiem – padarīs pieejamus projektus (e-veselība, e-vēlēšanas, e-adrese, u.c.), kuros e-identitāte pati par sevi nav pakalpojums, bet gan veids, kā saņemt publiskos pakalpojumus. Projektā ir paredzēts paplašināt ar eID kartēm pieejamo pakalpojumu izmantošanas iespējas ar lietotājiem ērtām tehnoloģijām, mobilajām iekārtām, kā arī izstrādāt ērtu saskarni un rīkus uzticamības pakalpojumu saņemšanai un izmantošanai trešo pušu informācijas sistēmās, izmantojot eID karti. VARAM un Valsts reģionālās attīstības aģentūra turpina strādāt pie e-pakalpojumu attīstības gan kontekstā ar e-adreses ieviešanu, gan saistībā ar portāla [www.latvija.lv](http://www.latvija.lv) attīstību un publisko pakalpojumu pilnveidi, lai nodrošinātu to atbilstību iedzīvotāju vajadzībām un atvieglotu saziņu ar valsts pārvaldi. Minētais projekts šobrīd ir plānots un tiks īstenots, ja projekta apraksts atbildīs vienotajai IKT mērķarhitektūrai.

Visaptveroši apzinot faktisko situāciju un iegūstot aktuālos datus e-pārvalde jomā, paredzēts, ka E-indekss būs daļa no „Integrēta publisko pakalpojumu sniegšanas un gala lietotāju vajadzību monitoringa”, kurā tiks veikta valsts iestāžu (kopā mērķa grupā ietilpst 102 iestādes, atsevišķi izdalot ministriju un iestāžu grupas) aptauja, tostarp analizējot šādas tēmas:

- iestāžu iekšējo procesu elektronizācija,

- starpiestāžu sadarbības efektivitāte,

- dokumentu aprites elektronizācija,

- pakalpojumu sniegšanas efektivitāte,

- atvērtie dati,

- sabiedrības līdzdalības iespējas un iestāžu komunikācija ar sabiedrību.

E-indeksu veidos gan valsts iestāžu kā publisko pakalpojumu sniedzēju, gan sabiedrības kā publisko pakalpojumu izmantotāju interešu mijiedarbība.

Datu ieguve (lauka darbs) plānots 2017. gada septembrī - oktobrī, rezultātu analīze oktobrī-novembrī. E-indeksa rezultātu iesniegšana 2017. gada novembra laikā.

Vienlaikus ziņojumā ir secināta sekojošu uzlabojumu nepieciešamība elektronisko dokumentu aprites efektīvai nodrošināšanai:

* 1. Ministrijām un to padotībā esošajām iestādēm un Valsts kancelejai:
* savstarpējā dokumentu apritē jānodrošina pilnīga pāreja uz elektronisko dokumentu lietošanu, izņemot normatīvajos aktos noteiktos ierobežojumus;
* jāsalāgo pārziņā esošās elektroniskās informācijas sistēmas, kurās veidojas pastāvīgi glabājamie dati un dokumenti, ar VVAIS;
* jāparedz, ka minētās darbības tiks īstenotas piešķirto budžeta līdzekļu ietvaros.
1. Kultūras ministrijai jāizvērtē risinājumi, lai atvieglotu (vienkāršotu) elektronisko dokumentu arhivēšanas procedūru, iesniedzot priekšlikumus Ministru kabinetā.
2. Tieslietu ministrijai sadarbībā ar visām ministrijām un to padotībā esošajām iestādēm līdz 2018. gada 1. martam izvērtēt informācijas dienesta vajadzībām normatīvo regulējumu un iesniegt Ministru kabinetā priekšlikumus par efektīva regulējuma izveidi.
3. Lai uzlabotu tiesību aktu projektu elektronisko apriti, jāveic pasākumi Valsts kancelejas projekta “Vienotais tiesību aktu projektu izstrādes un saskaņošanas portāls” īstenošanai.

Vides aizsardzības un

reģionālās attīstības ministrs Kaspars Gerhards

1. <http://www.eindekss.lv/userfiles/files/Latvijas%20e-indekss_valsts%20iestazu%20merijums%202015.pdf> [↑](#footnote-ref-3)
2. Uzticama sertifikācijas pakalpojumu sniedzēja VAS “Latvijas Valsts radio un televīzijas centrs” dati [↑](#footnote-ref-4)
3. DIV (Dokumentu integrācijas vide) ir valsts informācijas sistēmu savietotāja sastāvdaļa, kuras pārzinis un turētājs ir Valsts reģionālās attīstības aģentūra [↑](#footnote-ref-5)
4. ESVIS (Valsts informācijas sistēma darbam ar Eiropas Savienības dokumentiem), pārzinis Valsts reģionālās attīstības aģentūra [↑](#footnote-ref-6)
5. ARKA satur informāciju par iestāžu informācijas sistēmu (turpmāk - IS) un sniegtajiem pakalpojumiem, kas apkopota valsts IS arhitektūras izstrādei. Sistēmā esošā informācija dod iespēju izveidot klasifikatorus, izmantojot informāciju, kuru iestādes jau iepriekš sniegušas, nedublējot tās ievadi. Sistēmā tika papildus izstrādāts rīks ar E-pārvaldes monitoringa anketas funkcionalitātei – datu ievades un kontroles iespējām. [↑](#footnote-ref-7)
6. 6 Dati no Elektroniskās pārvaldes monitoringa aptaujas rīka ARKA [↑](#footnote-ref-8)
7. http://polsis.mk.gov.lv/documents/5397 [↑](#footnote-ref-9)
8. http://tap.mk.gov.lv/lv/mk/tap/?dateFrom=2016-08-10&dateTo=2017-08-10&text=Ofici%C4%81lo+elektronisko+adre%C5%A1u+inform%C4%81cijas+sist%C4%93mas+noteikumi+&org=0&area=0&type=0 [↑](#footnote-ref-10)
9. Valsts kontroles revīzijas ziņojums “Vai arhīvā tiek nodrošināta elektronisko dokumentu glabāšana” (<http://www.lrvk.gov.lv/uploads/reviziju-zinojumi/2015/2.4.1-5_2015/10.06.2015-zinojums_publicesanai_final.pdf>) [↑](#footnote-ref-11)
10. 10 Turpat [↑](#footnote-ref-12)
11. MK 2009. gada 7. aprīļa noteikumu Nr.300 “Ministru kabineta kārtības rullis” - “20.1Šo noteikumu 2.7.1. apakšpunktā, 59.11. apakšpunktā un [61. punktā](https://likumi.lv/doc.php?id=190612" \l "p61" \t "_blank) minētos dokumentus atbildīgā ministrija izstrādā, saskaņo un iesniedz Valsts kancelejā, izmantojot valsts informācijas sistēmu darbam ar Eiropas Savienības dokumentiem [↑](#footnote-ref-13)
12. VARAM ieskatā, tehniski šķēršļi nepastāv, jo DIV vide nodrošina drošu ierobežotas pieejamības informācijas apmaiņu [↑](#footnote-ref-14)
13. Sk. piemēram, MK 2010. gada 13.aprīļa noteikumu Nr.357 “Kārtība, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu” 4.2., 8.2. apakšpunktu, un 12.punktu, Informācijas atklātības likuma 1. panta 1 un 2. apakšpunktu [↑](#footnote-ref-15)
14. Likumprojekta "Grozījumi Valsts pārvaldes iekārtas likumā" anotācija

 http://titania.saeima.lv/LIVS/SaeimaLIVS.nsf/0/F3C77EF128C501B6C22575C9002CA78D?OpenDocument [↑](#footnote-ref-16)
15. https://likumi.lv/ta/id/283229-oficialas-elektroniskas-adreses-likums [↑](#footnote-ref-17)
16. <https://likumi.lv/doc.php?id=57980>, Satversmes 104.pants [↑](#footnote-ref-18)
17. T.s. labās prakses piemēri - Valsts ieņēmumu dienests un Lauku atbalsta dienests ir ieviesuši tikai elektronisku saziņu, kur no vienas puses ir noteikts pienākums iesniegt dokumentus tikai elektroniski, bet no otras puses – klātienē nodrošināts atbalsts personām darbam ar e-pakalpojumiem. Šis ir modelis, uz kuru jāvirzās fizisko personu apkalpošanā. [↑](#footnote-ref-19)
18. Valsts iestāde Oficiālās elektroniskās adreses likuma 1. panta sestā punkta izpratnē, t.i., tiešās pārvaldes iestāde, valsts institūcija, kas nav padota Ministru kabinetam, atvasināta publiska persona un tās iestāde, tiesu iestāde, prokuratūra, zvērināts tiesu izpildītājs, maksātnespējas procesa administrators un privātpersona, kurai deleģēts valsts pārvaldes uzdevums. [↑](#footnote-ref-20)
19. 2017. gada 2. februāra likums ‘’Grozījumi Administratīvā procesa likumā” (https://likumi.lv/ta/id/288732-grozijumi-administrativa-procesa-likuma) [↑](#footnote-ref-21)
20. LNA ir iecerējis sagatavot Ministru kabineta noteikumu Nr. 748 „Dokumentu un arhīvu pārvaldības noteikumi” grozījumus, ar kuriem papīra forma tiek izslēgta, atstājot tikai dokumenta elektronisko formu. [↑](#footnote-ref-22)